| Ruotsin kuninkaallinen perhe |
| --- |
| Ruotsin vaakuna |
| * Kuningas Kaarle XVI KustaaKuningatar Silvia
	+ Kruununprinsessa VictoriaPrinssi Daniel
		- Prinsessa Estelle
		- Prinssi Oscar
	+ Prinssi Carl PhilipPrinsessa Sofia
		- Prinssi Alexander
		- Prinssi Gabriel
	+ Prinsessa Madeleine, naimisissa Christopher O’Neillin kanssa
		- Prinsessa Leonore
		- Prinssi Nicolas
		- Prinsessa Adrienne

---

* Prinsessa Margaretha
* Prinsessa Birgitta
* Prinsessa Désirée
* Prinsessa Christina
 |
| * n
* k
* m
 |

**Victoria** (koko nimeltään **Victoria Ingrid Alice Désirée**, s. 14. heinäkuuta 1977 Tukholma) on Ruotsin kruununprinsessa ja Länsi-Götanmaan herttuatar. Hänen vanhempansa ovat Ruotsin kuningas Kaarle XVI Kustaa ja Ruotsin kuningatar Silvia.

Jos Victoria nousee aikanaan valtaan, hänestä tulee Ruotsin neljäs hallitseva kuningatar Margareeta I:n, Kristiinan ja Ulriika Eleonooran jälkeen. Bernadotte-suvun hallitsijoista hän tulee olemaan kahdeksas.

Elämä
-----

Victoria syntyi Tukholmassa 14. heinäkuuta 1977. Hän on Kaarle XVI Kustaan ja kuningatar Silvian vanhin lapsi. Victoria sai voittoa tarkoittavan nimensä, koska syntyi Suomen sodan aikaisen Lapuan taistelun vuosipäivänä 14. heinäkuuta, mutta myös isoisoisoäitinsä, kuningas Kustaa V:n puolison Viktorian, sekä kaksinkertaisen isoisoisoisoäitinsä Ison-Britannian kuningatar Viktorian mukaan.

Victorian syntyessä hänellä ei naisena ollut vuoden 1810 kruununperimyslain mukaisesti sijaa kruununperimysjärjestyksessä, vaan prinssi Carl Philipin syntyessä vuonna 1979 tästä tuli poikana isänsä seuraaja silloisen valtiosäännön mukaan. Seuraavana vuonna Victoriasta tuli kuitenkin kruununperijä, kun Ruotsin kruununperimyslakia muutettiin niin, että kruunun perii vanhin lapsi sukupuolesta riippumatta, ja lakia sovellettiin Kaarle XVI Kustaan vastustuksesta huolimatta taannehtivasti myös prinssi Carl Philipiin.

### Koulutus

Peruskoulun jälkeen Victoria opiskeli yksityisessä tukholmalaisessa lukiossa, josta hän valmistui vuonna 1996. Lukion jälkeen Victoria opiskeli vuoden ranskan kieltä Angersin yliopistossa Ranskassa, missä hän sairastui anoreksiaan. Syksyllä 1997 Victoria ohjattiin hoitoon, minkä jälkeen hän muutti kahdeksi vuodeksi Yhdysvaltoihin opiskelemaan valtiotiedettä ja historiaa Yalen yliopistossa.

Victoria on opiskellut myös Ruotsin taloutta ja hallintoa. Vuonna 2009 hän valmistui Uppsalan yliopistosta filosofian kandidaatiksi pääaineenaan rauhan- ja konfliktintutkimus.

Kruununprinsessa Victoria ja prinssi Daniel hääpäivänään 19. kesäkuuta 2010.
### Avioliitto

Victorian kihlaus kuntosaliyrittäjä Daniel Westlingin kanssa julkistettiin 24. helmikuuta 2009. Ruotsin kuningashuone laittoi poikkeuksellisesti asiasta tiedotteen YouTube-videosivustolle. Victoria ja Daniel Westling vihittiin Tukholman Suurkirkossa 19. kesäkuuta 2010. Ruotsissa häitä seurasi televisiosta noin 2,9 miljoonaa katsojaa ja Suomessa yli miljoona katsojaa. Myös kuningas Kaarle Kustaan ja kuningatar Silvian hääpäivä oli 19. kesäkuuta.

Kruununprinsessan hääpuvun oli suunnitellut ruotsalainen muotisuunnittelija Pär Engsheden. Puku on helmenvalkoista kaksipuolista duchesse-silkkiä. Puvussa on lyhyet hihat ja pyöristetty pääntie, jota reunustaa ulospäin taittuva kaulus. Selän puolelta pääntie on V:n muotoinen. Puvun laahus on liki viisi metriä pitkä ja suunniteltu hunnun muotoon. 

Kruununprinsessa käytti kuningatar Sofian huntua, perintöhuntua, joka on brysselinpitsiä ja vuodelta 1857. Sitä käytti ensimmäisenä Nassaun herttuan tytär Sofia avioituessaan prinssi Oskar Fredrikin (myöhemmin kuningas Oskar II) kanssa. Kuningatar Sofia lahjoitti hunnun pojalleen prinssi Eugenille ja tämä edelleen prinsessa Sibyllalle, joka käytti sitä mennessään naimisiin perintöprinssi Kustaa Aadolfin kanssa. Prinsessa Sibyllalta huntu periytyi hänen pojalleen, nykyiselle kuningas Kaarle XVI Kustaalle. Huntua ovat käyttäneet vihkiäisissään kaikki Hagan prinsessat Birgittaa lukuun ottamatta ja myös kuningatar Silvia. 

Yhtä perinteikäs on kruununprinsessan käyttämä tiara, niin sanottu kameediadeemi, joka on valmistettu Pariisissa ja melko varmasti keisari Napoleonin vuonna 1809 antama lahja vaimolleen keisarinna Joséphinelle. Joséphinelta diadeemi periytyi hänen pojantyttärelleen, tulevalle kuningattarelle Josefinalle, joka avioitui tulevan Ruotsin ja Norjan kuninkaan Oskar I:n kanssa. Josefinalta diadeemin peri hänen tyttärensä prinsessa Eugénie, jolta se periytyi hänen veljenpojalleen prinssi Eugenille, häneltä prinsessa Sibyllalle ja edelleen nykyiselle kuninkaalle. Diadeemia käyttivät myös kuninkaan sisaret, prinsessat Birgitta ja Desirée sekä kuningatar Silvia.

Kruununprinsessa asuu perheineen Hagan linnassa.

Lapset
------

Ruotsin hovi tiedotti 17. elokuuta 2011, että kruununprinsessa Victoria on raskaana. Hän synnytti tyttären 23. helmikuuta 2012 Tukholman Karoliinisessa sairaalassa. Ruotsin kuningas Kaarle XVI Kustaa julkisti vastasyntyneen prinsessan nimen 24. helmikuuta klo 11.30 Ruotsin aikaa. Pieni prinsessa sai nimekseen Estelle Silvia Ewa Mary ja hänestä tuli Itä-Götanmaan herttuatar. Hän on kruununperimysjärjestyksessä toinen äitinsä jälkeen. Prinsessa Estelle kastettiin 22. toukokuuta 2012 Tukholman kuninkaanlinnan kirkossa. Kasteen toimitti Ruotsin arkkipiispa Anders Wejryd.

Syyskuun 2015 alussa Ruotsin hovi tiedotti kruununprinsessan ja prinssi Danielin odottavan toista lastaan, jonka odotettiin syntyvän maaliskuussa 2016. Parin toinen lapsi syntyi 2. maaliskuuta 2016 klo 20.28 Tukholman Karoliinisessa sairaalassa. Poika oli syntyessään 52 senttimetriä pitkä ja painoi 3 655 grammaa. Hän on Ruotsin kruununperimysjärjestyksessä kolmas äitinsä ja sisarensa prinsessa Estellen jälkeen. Hänen koko nimensä on Oscar Carl Olof, kutsumanimi on Oscar ja hän on arvoltaan Ruotsin prinssi ja Skånen herttua. Pikkuprinssin kunniaksi ammuttiin 21 tykinlaukausta syntymää seuranneena päivänä.

Galleria
--------

* Victorian henkilökohtainen vaakunaVictorian henkilökohtainen vaakuna
* Viktorian monogrammiViktorian monogrammi
* Kartta Viktorian tekemistä edustusmatkoistaKartta Viktorian tekemistä edustusmatkoista

Kunnianosoituksia
-----------------

Kruununprinsessa Victorialle on myönnetty seuraavat ulkomaalaiset kunnianosoitukset:

* Itävallan tasavallan kunniamitali (Itävalta, 1997)
* Etelän ristin ritarikunta (Brasilia, 2007)
* Marianmaan ristin ritarikunta (Viro, 1995)
* Valkoisen Tähden ritarikunta (Viro, 2011)
* Islannin Haukan ritarikunta (Islanti, 2004)
* Italian tasavallan ansioritarikunta (Italia, 2018)
* Suomen Valkoisen Ruusun ritarikunnan suurristi ketjuineen (Suomi, 2022)

Lähteet
-------

1. 1 2 3 4 5  Nurminen, Jussi: Victoria ei hätkähdä edes useita kihlauksia *Yle Uutiset*.  4.6.2010.  Arkistoitu 9.5.2014. Viitattu 8.5.2010.
2. ↑  Ikola, Kaisa: "Ol' ihanan Lapuan päivän pää".  *Ilkka*, 14.7.2008, nro 189, s. 20.
3. ↑  Petersson, Claes: Kungen: Grundlagen är lustig *Aftonbladet*.  24.11.2003. Viitattu 8.4.2017.
4. ↑  Biografi - Sveriges Kungahus *www.kungahuset.se*. Viitattu 15.11.2018. (ruotsiksi)
5. ↑  Kruununprinsessa Viktoriasta filosofian kandidaatti *Yle Uutiset*.  2.6.2009. Viitattu 8.5.2014.
6. ↑  Prinsessa Victoria julkisti kihlauksen *Yle Uutiset*.  24.2.2009. Viitattu 8.5.2014.
7. ↑  Victorian kihlaus Youtubessa  24.2.2009. Kauppalehti. Viitattu 24.3.2009.
8. ↑  "Kiitos, että sain prinssini" *Yle Uutiset*.  19.6.2010. Viitattu 8.5.2014.
9. ↑  Häät keräsivät Ruotsissa miljoonayleisön - Aku Ankka yhä suositumpi  21.6.2010. Helsingin Sanomat. Viitattu 29.4.2011.
10. ↑  Kruununprinsessa Victoria ilmoitti hääpäivänsä.  *Helsingin Sanomat*, 2009. Artikkelin verkkoversio. Viitattu 23.3.2009.
11. ↑  Bruden Ruotsin kuningashuone.  Arkistoitu 15.6.2015. Viitattu 13.6.2015. (ruotsiksi)
12. ↑  Kruununprinsessa Victoria on raskaana *Yle Uutiset*.  17.8.2011. Viitattu 3.2.2012.
13. ↑  Ruotsiin on syntynyt pikkuprinsessa *YLE Uutiset*.  23.2.2012. Yle Uutiset. Viitattu 23.2.2012. [vanhentunut linkki]
14. ↑  Estelle-prinsessa kastettiin Tukholman linnan kirkossa  22.5.2012. Yle.  Arkistoitu 25.5.2012. Viitattu 22.5.2012.
15. ↑  Tapiola, Paula: Kruununprinsessa Victoria on raskaana  4.9.2015. Yle. Viitattu 6.9.2015.
16. ↑  Leppänen, Mikko: Estellestä tuli isosisko – Ruotsin kruununprinsessa Victoria sai pojan  3.3.2016. Yle. Viitattu 3.3.2016.
17. ↑  Enqvist, Niina: Ruotsin pikkuprinssin nimi julkistettiin: Oscar Carl Olof *Iltasanomat.fi*.  3.3.2016. Viitattu 3.3.2016.
18. ↑  Anfragebeantwortung (pdf)  2012. parlament.gv.at. Viitattu 26.4.2021. (saksaksi)
19. ↑  DOU 6/09/2007 - Pg. 7 - Seção 1 | Diário Oficial da União | Diários Jusbrasil *Jusbrasil*. Viitattu 26.4.2021. (portugaliksi)
20. ↑  Vabariigi President *www.president.ee*. Viitattu 26.4.2021.
21. ↑  Vabariigi President *www.president.ee*. Viitattu 26.4.2021.
22. ↑  Fálkaorðuhafar  2004. falkadb.forseti.is.  Arkistoitu 2016. Viitattu 26.4.2021. (islanniksi)
23. ↑  Le onorificenze della Repubblica Italiana *www.quirinale.it*. Viitattu 26.4.2021.
24. ↑  Vatka, Miia: Huomasitko? Kruununprinsessa Victoria sai Suomen korkeimman kunniamerkin *Iltalehti*.  19.5.2022. Viitattu 28.5.2022.

Kirjallisuutta
--------------

* Erséus, Johan: *Upptäck Sverige med kronprinsessan Victoria*. Stockholm: Max Ström, 2020. ISBN 978-91-7126-374-2.

Aiheesta muualla
----------------

* Kuvia tai muita tiedostoja aiheesta **Victoria (Ruotsin kruununprinsessa)** Wikimedia Commonsissa

* H.K.H. Kronprinsessan Victoria (Arkistoitu – Internet Archive) (ruotsiksi)
* Victoria täyttää 18 vuotta. Ylen Elävä arkisto.
* Victoria ja vanhemmat vieraisilla 2003. Ylen Elävä arkisto.
* Kruununprinsessa Victoria vierailulla Ahvenanmaalla 2008. Ylen Elävä arkisto.
* Ruotsin kruununprinsessa Victorian ja Danielin häät. Ylen Elävä arkisto.
* Victoria ja Daniel Suomessa marraskuussa 2010. Ylen Elävä arkisto.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat
* Ruotsi
* Latvia

 |
|  |
| Taiteenala | 
* KulturNav

 |
|  |
| Henkilöt | 
* Yle

 |
|  |
| Muut | 
* IdRef

 |

 |